Kultúra - Könyvtársarok – Ingyenes képzések a városi könyvtár szervezésében
2019. március 5. 13:00
A Németh Nyelviskola szakkör formájában, heti rendszerességgel megvalósuló kezdő angol nyelvi képzése lehetőséget ad arra, hogy a résztvevők egy idegen nyelvet megismerjenek és elsajátítsanak. A tankönyvet, munkafüzetet és szótárat a könyvtár biztosítja.
Dr. Domján Mihály tanácsadó szakpszichológus, családterapeuta a kismamák részére pszichológiai tréninget tart havonta egyszer, hétköznap 2 órában.
A Tarjányi Xénia művésztanár vezette színe-java klub havonta egy alkalommal, szombati napon várja az érdeklődőket közös színezésre. Ez a stresszmentes tevékenység megnyugtatja az agynak azt a részét, amely a félelemérzetért felelős, segíti a fókuszálást, javítja a koncentrációs képességet és fejleszti a kreativitást.
Az egy éven át tartó ingyenes képzésekre várják a gyeden, gyesen lévők, gyermeküket igazoltan egyedül nevelő szülők, alacsony végzettségűek, szakképzettséggel nem rendelkezők, munkanélküliek, fogyatékossággal élők és a megváltozott munkaképességűek jelentkezését.
További információkért látogasson el a könyvtárba, tájékozódjon telefonon (76/461–429/15-ös mellék) vagy e-mailben (psvk@psvk.hu).